Telefónne číslo

**Telefónne číslo** je reťazec dekadických číslic, ktoré jednoznačne identifikujú koncový bod verejnej telefónnej siete. Číslo obsahuje informácie potrebné na&nbsp;smerovanie volaní k&nbsp;tomuto koncovému bodu. Štruktúra čísel používaných vo&nbsp;verejnej telefónnej sieti na Slovensku vychádza z&nbsp;odporúčania ITU-T E.164.

## Medzinárodné číslo
Pre identifikáciu koncového bodu na medzinárodnej úrovni sa používa *Medzinárodné číslo*, ktoré na Slovensku pozostáva z&nbsp;12 číslic (všeobecne max. 15). Medzinárodné číslo v&nbsp;mobilnej verejnej telefónnej sieti má jednotnú dĺžku 12 číslic.

Medzinárodné číslo pozostáva z&nbsp;*[[Zoznam smerových telefónnych čísiel štátov|Medzinárodného smerového čísla]]* (CC, Country Code) a *Národného čísla* (NN, National Number). Medzinárodné smerové číslo Slovenska je "421". Pri volaniach do&nbsp;medzinárodnej siete sa pred medzinárodným číslom volí *medzinárodné rozlišovacie číslo* (International Prefix), ktoré sa medzinárodne označuje symbolom "+". Na Slovensku a vo&nbsp;väčšine iných krajín má hodnotu "00". Medzinárodné rozlišovacie číslo nie je súčasťou medzinárodného čísla.

## Národné číslo
Národné číslo pozostáva z:
* **[[Slovenské telefónne predvoľby|Národného cieľového kódu]]** (NDC, National Destination Code), čo je číslo pozostávajúce z&nbsp;jednej až štyroch číslic, ktoré identifikuje samostatnú geograficky určenú číslovaciu oblasť (primárna oblasť) alebo funkčne určenú číslovaciu oblasť (sieť, služba); a
* **Účastníckeho čísla** (SN, Subscriber Number), ktoré identifikuje účastníka pri&nbsp;volaniach v&nbsp;rámci vlastnej číslovacej oblasti.

Národné číslo vo&nbsp;verejnej telefónnej sieti a v ISDN má dĺžku 9 číslic, a to vrátane prevoľby alebo viacnásobného účastníckeho čísla. Výnimkou sú skrátené čísla na&nbsp;služby so&nbsp;špeciálnym očíslovaním.
V&nbsp;mobilnej verejnej telefónnej sieti má národné číslo pevnú dĺžku 9 číslic. Skladá sa z&nbsp;trojmiestneho cieľového kódu siete NDC a šesťmiestneho účastníckeho čísla SN.

Pri&nbsp;volaní v rámci národnej siete medzi rôznymi číslovacími oblasťami sa pred národným číslom volí *národné rozlišovacie číslo*, ktoré má na Slovensku hodnotu "0". Toto číslo nie je súčasťou národného čísla. Kombinácia číslic volených pred účastníckym číslom (národné rozlišovacie číslo + NDC, alebo medzinárodné rozlišovacie číslo + CC + NDC) sa zvykne nazývať Telefónna predvoľba. Pri&nbsp;volaní v&nbsp;rámci jednej číslovacej oblasti nie je potrebné voliť predvoľbu.

Dĺžka účastníckeho čísla je v&nbsp;primárnej oblasti Bratislava 8 číslic a v&nbsp;ostatných primárnych oblastiach 7 číslic. Na&nbsp;očíslovanie účastníkov v&nbsp;rámci číslovacej oblasti sú prideľované čísla z&nbsp;množín začínajúcich číslicami 2 až 9.

Účastnícke číslo v&nbsp;mobilnej verejnej telefónnej sieti má dĺžku 6 číslic. Na&nbsp;očíslovanie účastníkov sú prideľované čísla z&nbsp;množín  začínajúcich číslicami 0 až 9. Pri&nbsp;volaniach v&nbsp;rámci mobilnej siete a volaniach do&nbsp;mobilnej siete volajúci účastník vždy volí číslo volaného účastníka s&nbsp;národným rozlišovacím číslom "0" a s národným cieľovým kódom.

## Skrátené čísla
Skrátené číslo je troj- až päťmiestne typu  1xx, 1xxx alebo 1xxxx. Prostredníctvom neho sa uskutočňuje prístup na&nbsp;služby so&nbsp;špeciálnym očíslovaním. Používa sa pre výber prevádzkovateľa siete, tiesňové volania, informácie o účastníckych číslach, informačné služby všeobecne prospešného charakteru, a pod. Použitie týchto čísel je vymedzené Číslovacím plánom (pozri Slovenské telefónne predvoľby)

Typické skrátené čísla sú:
* 112 - tiesňové volanie (nahrádza čísla 150, 155 a 158)
* 150 - hlásenie požiarov
* 155 - zdravotnícka záchranná služba
* 158 - polícia
* 159 - mestská polícia

## Zdroje
* Číslovací plán vydaný Telekomunikačným úradom SR